Diari Oficial de la Generalitat Valenciana


Sumari del DOGV 8802, del 30-04-2020 (2020/3108)

RESOLUCIÓ de 23 d'abril de 2020, del conseller d'Hisenda i Model Econòmic, per la qual es modifiquen les instruccions relatives als criteris generals aplicables a les ofertes d'ocupació pública i les seues convocatòries en el sector públic instrumental de la Generalitat, i se'n disposa la publicació.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8802

Data del DOGV
:   30-04-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/3108


Data del document
:   23-04-2020

Organisme emissor
:   Conselleria d'Hisenda i Model Econòmic

Tipus de document
:   Resolució

Anàlisi jurídica

 Descriptors 

:   * Conselleria d'Hisenda i Model Econòmic
    * concurs administratiu

RESOLUCIÓ de 23 d'abril de 2020, del conseller d'Hisenda i Model Econòmic, per la qual es modifiquen les instruccions relatives als criteris generals aplicables a les ofertes d'ocupació pública i les seues convocatòries en el sector públic instrumental de la Generalitat, i se'n disposa la publicació. [2020/3108]  
El 21 de juliol de 2016, la Generalitat i les organitzacions sindicals més representatives en l'àmbit del sector públic instrumental de la Generalitat van subscriure l'Acord de creació de la Comissió de Diàleg Social del Sector Públic Instrumental de la Generalitat, i això en el marc de l'Acord de legislatura de la mesa general de negociació del personal funcionari, estatutari i laboral de la Generalitat (MGN I), de 9 de juny de 2016.  
Mitjançant la Resolució de 15 de maig de 2018, del conseller d'Hisenda i Model Econòmic, es van dictar instruccions i es va disposar la publicació del II Acord de la Comissió de Diàleg Social del Sector Públic Instrumental de la Generalitat en matèria de criteris generals d'aplicació a les ofertes d'ocupació pública i les seues convocatòries en el sector públic instrumental de la Generalitat. La mencionada resolució va ser publicada en el DOGV número 8304, de 28 de maig de 2018.  
La resolució va ser dictada pel conseller d'Hisenda i Model Econòmic a l'empara del que es disposa en l'article 4.1 del Decret llei 1/2011, de 30 de setembre, del Consell, de mesures urgents de règim economicofinancer del sector públic empresarial i fundacional, que estableix la possibilitat que la conselleria competent en matèria d'hisenda dicte instruccions d'obligat compliment, amb caràcter particular o general, per als ens del sector públic instrumental, sobre organització i polítiques de personal.  
D'altra banda, la Comissió de Diàleg Social del Sector Públic Instrumental de la Generalitat, en la sessió celebrada el 9 de desembre de 2019, i atesa l'especificitat i especialitat de l'activitat artisticomusical, va acordar la modificació del II Acord de la Comissió, en el sentit d'incloure un nou paràgraf tercer en l'apartat seté, que permeta, en el cas de provisió de places que es corresponguen amb la prestació de serveis de caràcter artisticomusical, que el procediment de selecció puga realitzar-se únicament a través d'un procés d'oposició. En conseqüència, l'apartat seté del II Acord de la Comissió de Diàleg Social, el contingut del qual es fa propi com a part de les instruccions dictades per l'anteriorment esmentada Resolució de 15 de maig de 2018, queda redactat com s'indica en l'annex a la present resolució.  
  
  
  
ANNEX  
  
«Seté. Procediment de selecció  
El procediment de selecció serà el de concurs oposició, i constarà d'una fase d'oposició, de caràcter obligatòria i eliminatòria, i d'una fase de concurs, de caràcter obligatòria.  
Només podran participar en la fase de concurs les persones admeses que hagen superat la fase d'oposició.  
En el cas de provisió de places que es corresponguen amb la prestació de serveis de caràcter artisticomusical, i sempre que el conveni col·lectiu aplicable ho permeta, la selecció podrà realitzar-se únicament mitjançant un procés d'oposició.»  
  
València, 23 d'abril de 2020.- El conseller d'Hisenda i Model Econòmic: Vicent Soler i Marco.